C 386/9

DECIZIA DE PUNERE ÎN APLICARE A COMISIEI

din 19 octombrie 2016

privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol

[Terrasses du Larzac (DOP)]

(2016/C 386/07)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),

întrucât:

DECIDE:

Articol unic

Documentul unic menționat la articolul 94 alineatul (1) litera (d) din Regulamentul (UE) nr. 1308/2013 și trimiterea la publicarea caietului de sarcini al denumirii „Terrasses du Larzac” (DOP) sunt incluse în anexa la prezenta decizie.

În conformitate cu articolul 98 din Regulamentul (UE) nr. 1308/2013, se conferă dreptul de manifestare a opoziției față de protecția denumirii menționate la primul paragraf din prezentul articol, în termen de două luni de la data publicării prezentei decizii.

(1) JO L 347, 20.12.2013, p. 671.

ANEXĂ

DOCUMENT UNIC

1. Denumirea (denumirile) propusă (propuse) pentru înregistrare

Terrasses du Larzac

2. Tip de indicație geografică

DOP – Denumire de origine protejată

3. Categorii de produse vitivinicole

1. Vin

4. Descrierea vinului (vinurilor)

Este vorba de vinuri roșii seci liniștite, de culoare purpurie sau grena, uneori cu reflexe negre. Vinurile gata de comercializare în vrac sau îmbuteliate prezintă un conținut de zahăr fermentescibil mai mic sau egal cu 3 g/l. Vinurile prezintă un nas fin și complex: arome dominante de fructe roșii (cireșe, zmeură etc.), de fructe negre (mure, coacăze) și de condimente (piper, cuișoare etc.), completate de lemn dulce, măsline negre, violete, precum și de note de prăjit și parfum de garigă (Juniperus oxycedrus, cimbru, dafin etc.) De asemenea, putem distinge note de piele tăbăcită, de fân sau de tutun. În gură, vinurile sunt bogate, cu o bună structură tanică, rămânând însă elegante. Regăsim, de asemenea, note de fructe coapte și de condimente.

Caracteristici analitice generale

Tăria alcoolică totală maximă (în % volum) Tăria alcoolică dobândită minimă (în % volum) 12 Aciditatea totală minimă în miliechivalenți pe litru Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru):

5. Practici vitivinicole

(a) Practici enologice esențiale

Practica enologică:

Este interzis orice tratament termic al recoltei de vin în cadrul căruia temperatura depășește 40 °C;

Este interzisă utilizarea de bucăți de lemn.

În afara dispozițiilor menționate mai sus, vinurile trebuie să respecte, în ceea ce privește practicile enologice, toate obligațiile existente la nivelul Uniunii și în codul rural și al pescuitului maritim.

Conducerea viței de vie

— vița-de-vie prezintă o densitate minimă de plantare de 4 400 de plante la hectar;

— pentru aceste soiuri de viță-de-vie, distanța dintre rânduri nu trebuie să fie mai mare de 2,25 metri;

— fiecare plantă dispune de o suprafață maximă de 2,25 metri pătrați. Această suprafață se obține înmulțind distanțele dintre rânduri cu spațiul dintre plantele de pe același rând;

— poate fi autorizată irigarea.

(b) Producțiile maxime

45 de hectolitri la hectar

6. Aria delimitată

Recoltarea strugurilor, vinificarea, producerea și maturarea vinurilor sunt realizate pe teritoriul următoarelor comune din departamentul Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès, Usclas-du-Bosc.

Suprafața ariei delimitate este de 61 713 ha.

7. Soiurile principale de struguri de vin

Grenache N

Carignan N

Mourvèdre N

Syrah N

8. Descrierea legăturii (legăturilor)

Aria geografică este formată din 32 de comune din departamentul Hérault și este delimitată după cum urmează:

— la nord, de falezele calcaroase ale Larzacului, a căror înălțime variază între 700 de metri și 800 de metri;

— la sud, de confluența dintre Lergue și Hérault, cu un relief deschis spre larga vale a râului Hérault în direcția mării.

Podgoria este protejată de vânturile din nord de platoul Larzac. Ea beneficiază de precipitații medii anuale de 800-900 de milimetri și de un regim termic mai răcoros decât în restul regiunii viticole din Languedoc. Variația termică dintre zi și noapte este importantă în lunile de vară și influențează maturitatea fenolică a boabelor de strugure. Solurile din această zonă prezintă o fertilitate slabă, un bun drenaj, o cantitate însemnată de pietriș și o rezervă de apă limitată distribuită în adâncime.

Vița-de-vie este prezentă în cadrul „Terrasses du Larzac” încă din vremea romanilor, însă podgoria cunoaște o primă dezvoltare semnificativă abia în Evul Mediu, apoi în secolul al XVIII-lea, odată cu dezvoltarea schimburilor comerciale. Deși istoria „Terrasses du Larzac” se întrepătrunde apoi cu cea a viticulturii din Languedoc, trebuie admis faptul că modelul productivist nu era potrivit acestei regiuni, ale cărei soluri mai puțin fertile și aflate la o altitudine mai mare limitează în mod natural producția. De asemenea, cu toate că vinurile „Terrasses du Larzac” sunt obținute din nouă soiuri tradiționale din Languedoc, viticultorii au valorificat această diversitate datorită unei bune cunoașteri a teritoriului lor, alegând pentru fiecare situațiile cele mai potrivite și creându-și producțiile de vin în jurul a cel puțin trei soiuri, pentru ca identitatea vinurilor lor să se regăsească în fiecare recoltă anuală.

Calitatea și caracteristicile vinurilor din „Terrasses du Larzac” sunt de altfel recunoscute încă de la sfârșitul anilor 1950, odată cu selectarea pentru denumirea de origine a vinurilor delimitate de calitate superioară „Coteaux du Languedoc”.

Conștienți de calitatea și de specificitatea mediului lor natural, producătorii din „Terrasses du Larzac” încearcă, de aproape 20 de ani, să obțină recunoașterea identității podgoriei lor. Un pas important în acest sens l-a constituit recunoașterea, începând din anul de recoltă 2004, a indicației geografice complementare „Terrasses du Larzac” în cadrul denumirii de origine controlată „Coteaux du Languedoc”.

Nuanțarea pe care altitudinea și depărtarea de mare o dau climei mediteraneene joacă de asemenea un rol important pentru caracteristicile tipice ale vinurilor. Alternanța zilelor călduroase și a nopților răcoroase în perioada de maturare a strugurilor favorizează sinteza aromelor, în special a celor de condimente și de fructe roșii. Temperaturile inferioare celor de pe litoral permit obținerea unor recolte mai tardive, păstrând finețea și prospețimea vinurilor. Lumina puternică și blândețea climei fac ca soiurile să își exprime întregul potențial, dând astfel naștere acestor vinuri de culoare roșie purpurie sau grena, uneori cu reflexe negre, care prezintă un nas fin și complex. Aromele dominante de fructe roșii, de fructe negre și de condimente sunt asociate în mod armonios cu note de lemn dulce, de măsline negre, de violete, precum și cu note de prăjit și cu parfum de garigă. Uneori, pe parcursul evoluției vinurilor, apar note de piele tăbăcită, de fân sau de tutun, sau chiar de trufe. În gură, vinurile sunt bogate, cu o bună structură tanică și cu un echilibru specific între generozitate și prospețime. Regăsim, de asemenea, note de fructe coapte și de condimente.

Acestea sunt în mare parte vinuri cu potențial de învechire, dintre care unele se dezvăluie după 15, 20 sau chiar mai mulți ani.

Sintetizând, aceste vinuri se remarcă prin echilibrul lor, prin complexitatea lor agreabilă și prin potențialul important de învechire, precum și printr-o eleganță caracteristică.

Bogata istorie vitivinicolă a permis construirea, din generație în generație, a unei fine cunoașteri a mediului natural al zonei. Această cunoaștere a favorizat adaptarea diverselor soiuri la solurile locale și la microlocalizarea acestora. Astfel, vinurile sunt vinuri de amestec (cel puțin 3 soiuri), vinificate în mod tradițional, durata de macerare depășind deseori 15 zile și chiar 30 de zile. Structura vinurilor impune o perioadă de maturare după fermentare, pentru a obține o complexă paletă aromatică, dar și pentru ca taninii să se rafineze.

Coerența produselor prezentate se bazează, în același timp, pe progresele realizate de producători, atât în podgorie cât și în pivniță, precum și pe implicarea lor colectivă, care le-a permis să definească bine, împreună, profilul și identitatea unui vin care poartă numele de „Terrasses du Larzac”.

În concluzie, situarea geografică deosebită, echilibrată între generozitatea climei mediteraneene și răcoarea platoului Larzac, contribuie la caracterul specific al vinurilor cu denumirea de origine controlată „Terrasses du Larzac”, completată de cunoașterea și priceperea producătorilor.

9. Condiții suplimentare esențiale

Zonă situată în imediata vecinătate

Cadrul juridic:

Legislația națională

Tipul de condiție suplimentară:

Derogare privind producerea în aria geografică delimitată

Descrierea condiției:

Zona situată în imediata vecinătate, definită prin derogare pentru vinificarea, producerea și maturarea vinurilor, este constituită din teritoriul comunei La Vacquerie-et-Saint-Martin-de-Castries (departamentul Hérault).

Unitatea geografică superioară

Cadrul juridic:

Legislația națională

Tipul de condiție suplimentară:

Dispoziții suplimentare referitoare la etichetare

Descrierea condiției:

Pe eticheta vinurilor care beneficiază de denumirea de origine controlată poate figura unitatea geografică superioară „Languedoc”.

Dimensiunile caracterelor cu care este înscrisă această unitate geografică superioară nu depășesc, nici în înălțime, nici în lățime, jumătatea dimensiunii caracterelor cu care este înscrisă denumirea de origine controlată.

Unitatea geografică inferioară

Cadrul juridic:

Legislația națională

Tipul de condiție suplimentară:

Dispoziții suplimentare referitoare la etichetare

Descrierea condiției:

Toate mențiunile facultative a căror utilizare, în virtutea dispozițiilor Uniunii, poate fi reglementată de statele membre, sunt înscrise cu caractere ale căror dimensiuni nu depășesc, nici în înălțime, nici în lățime, jumătatea dimensiunii caracterelor cu care este înscrisă denumirea de origine controlată.

Trimitere la publicarea caietului de sarcini

https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd